钦定古今图书集成/明伦汇编/官常典/第353卷 > 章溢
## 钦定古今图书集成/明伦汇编/官常典/第353卷 > 章溢

按《明外史》本传：“溢字三益，龙泉人。其先自五代迄宋，
多显者。溢始生，声如钟，其家怪之，几不举。弱冠与胡
深同师王毅，毅字叔刚，许谦门人也。教授乡里，讲解
经义，闻者多感悟，溢从之游，因志圣贤学。天性孝友，
尝游金华，元宪使秃坚不花与语，悦之，改官秦中，要
与俱行。至虎林，溢心动辞归。归八日而父殁，未葬，火”
焚其庐，搏颡吁天，火至柩所而灭。蕲、黄寇犯龙泉，执
溢从子存仁。溢挺身告贼曰：“吾兄止一子，宁我代。”贼
素闻溢名，大喜，就问计，溢厉声责之，贼怒，缚之柱，砺
刃其胁，欲降之，溢不为屈。至夜，绐守者脱归，集里民
为兵，不旬日击破贼。俄府官以兵来，欲尽诛诖误者，
溢走说石抹宜孙曰：“贫民迫冻馁，诛之何为？”宜孙然
其言，檄止兵，留溢幕下。从平庆元、浦城盗。授龙泉主
簿，不受归。宜孙守台州，为贼所围。溢以乡兵赴援却
贼。已而贼陷龙泉，监县宝忽丁遁去，溢与其师毅率
壮士破贼，复其城。宝忽丁惭，谋杀溢。溢方参赞帅府
事，宝忽丁乃杀毅以反。溢率兵击走之，因平松阳寇。
又与胡深破贼丽水，又击长枪军于婺。论功，累授浙
东都元帅。溢曰：“吾所将皆乡里子弟，肝脑涂地，而吾
独取功名，弗忍为也。”辞不受，退隐匡山。明兵克处州，
避入闽。太祖以币聘之，乃与刘基、宋濂、叶琛偕至。太
祖劳基等曰：“我为天下屈四先生，今天下纷纷，何时
定乎？”溢对曰：“天道无常，惟德是辅，惟不嗜杀人者，能
一之耳。”太祖伟其言，授佥营田司事。巡行江东、两淮。
田亩分籍定税，民甚便之。以病久在告，太祖知其念
母也，厚赐遣归省，而留其子存厚于京师。浙东设提
刑按察司，命溢为佥事。胡深出师温州，令溢守处州。
馈饷供亿，民不知劳。荆楚平，迁湖广按察佥事。时荆、
襄多废地，议分兵屯田，以控北方，太祖善之。会浙东
按察使宋思颜、孔克仁等以职事被逮，词连溢。太祖
遣太史令刘基谕溢曰：“素知溢守法，毋恐深入。”闽陷
没，处州动摇，命溢为浙东按察副使，往镇之。溢辞副
使，仍为佥事。既至，宣布诏旨，诛首叛者，馀党悉定。贼
寇庆元、龙泉，官军尽戍浦城。城中兵少，溢召旧部义
兵，使据要害，列木栅为屯，相联络，贼不敢犯。浦城戍
卒乏食，李文忠欲运处州粮饷之，溢以为舟车不通，
而军中所掠粮多，请入官均给之。温州茗洋周遂卿
屡为寇，溢命子存道督兵擒斩。处多山而少田，军需
不足，胡深奏免杂赋，行省复有所科，溢奏罢之。朱亮
祖取温州，军中颇掠子女，溢命镇抚林理征之，各部
尽还其家。初，溢请朝京师，太祖报曰：“俟平吴即召卿。”
至是召溢入朝，而诏存道守处。太祖谕群臣曰：“溢虽
儒臣，父子宣力一方，寇盗尽平，功不在诸将。”后复问
溢：“征闽诸将何如？”对曰：“汤和由海道进，胡美自江西
入，必胜。然闽中尤服李文忠威信，若令文忠从浦城
取建宁，此万全计也。”太祖立，诏文忠出师如溢策。处
州粮旧额一万三千石有奇，军兴加至十倍。溢言丞
相奏之，诏从其旧。浙东造海舶，征巨材于处。溢曰：“处、
婺之交，山岩峻险，纵有木道何从出？”白行省罢之。洪
武元年与刘基并拜御史中丞，兼赞善大夫。时廷臣伺帝意多苛，溢独务大体。或以为言，溢曰：“宪台百司
仪表，当养人廉耻，使避不犯，岂直恃搏击为能哉！”帝
亲祀社稷，会大风雨，还坐外朝，怒仪曹议礼不合致
天变，溢请宽贷，帝乃贳之。存道从文忠入闽，闽平，诏
存道以所部兵从海道北征。溢持不可，曰：“许以事平
归农，今复调之，是不信也。”帝不怿而罢。继而奏曰：“兵
已入闽者，俾还州里。昔尝叛逆之民，宜籍为军，使北
征一举而恩威著矣。”帝喜曰：“孰谓儒者迂阔哉？然非
先生一行，无能成兹事者。”溢受诏即行，至处州，遭母
丧，乞守制，不许，而遣存厚还家，溢洒泣治事。乡兵既
集，命存道由永嘉浮海北，再上章乞终制，诏可。溢悲
戚过度，营葬，亲负土石，感疾卒。帝痛悼，亲撰文，即其
家祭之。福王时，追赠太保，谥庄敏。子存道、存诚、存厚。